## Pravilnik o izmjenama i dopunama Pravilnika o obavljanju poslova banke skrbnika

### NN 73/2013 (18.6.2013.), Pravilnik o izmjenama i dopunama Pravilnika o obavljanju poslova banke skrbnika

HRVATSKA AGENCIJA ZA NADZOR FINANCIJSKIH USLUGA

1469

Hrvatska agencija za nadzor financijskih usluga (dalje: Agencija) na temelju članka 80. stavka 2. Zakona o obveznim i dobrovoljnim mirovinskim fondovima (»Narodne novine« broj 49/99, 63/00, 103/03, 177/04, 71/07, 124/10 i 114/11) na sjednici Upravnog vijeća održanoj 29. svibnja 2013. godine donijela je

PRAVILNIK

O IZMJENAMA I DOPUNAMA PRAVILNIKA O OBAVLJANJU POSLOVA BANKE SKRBNIKA

Članak 1.

U Pravilniku o obavljanju poslova banke skrbnika (»Narodne novine«, broj 65/01 i 47/03, dalje: Pravilnik) članak 3. mijenja se i glasi:

(1) »Banka skrbnik može temeljem pisanog ugovora dio svojih poslova povjeriti (delegirati) stranoj pravnoj osobi, podskrbniku (poddepozitaru) iz države članice Europske unije (dalje u tekstu: država članica) ili iz treće države, pod uvjetom da je ta osoba u dotičnoj državi registrirana odnosno ovlaštena za obavljanje poslova skrbništva.

(2) Poslovi banke skrbnika iz stavka 1. ovoga članka odnose se na poslove pohrane i čuvanja imovine mirovinskog fonda na posebnom računu (skrbništvo) i to samo u odnosu na imovinu mirovinskog fonda koja je uložena u vrijednosne papire za koje mjesto izdanja nije Republika Hrvatska.

(3) Banka skrbnik odgovara mirovinskom društvu i članovima mirovinskog fonda za obavljanje delegiranih poslova skrbništva te za izbor podskrbnika.

(4) Banka skrbnik može podskrbniku delegirati poslove iz stavka 2. ovoga članka ako su kontinuirano ispunjeni sljedeći uvjeti:

1. poslovi se ne delegiraju kako bi se izbjegle obveze i zahtjevi predviđeni Zakonom, već iz objektivnih razloga, isključivo s ciljem povećanja učinkovitosti obavljanja tih poslova,

2. podskrbnik je izabran primjenom dužne pažnje i banka skrbnik će svakodobno s dužnom pažnjom i učinkovito nadzirati obavljanje delegiranih poslova,

3. podskrbnik ima uređeno unutarnje ustrojstvo te posjeduje iskustvo potrebno i primjereno prirodi i složenosti imovine mirovinskog fonda koja mu je povjerena na skrbništvo,

4. podskrbnik delegirane poslove ustrojstveno ima odvojene od ostalih poslova koje obavlja te imovinu mirovinskog fonda čuva i vodi tako da se u svakom trenutku može jasno odrediti i razlučiti imovina koja pripada mirovinskom fondu od imovine podskrbnika i imovine ostalih klijenata podskrbnika,

5. podskrbnik primjenjuje odgovarajuće mjere kako bi se zaštitila imovina i prava mirovinskog fonda, osobito u slučaju insolventnosti mirovinskog društva, banke skrbnika i/ili treće osobe,

6. podskrbnik ne koristi imovinu mirovinskog fonda za obavljanje transakcija za vlastiti račun ili za ostvarivanje bilo kakve koristi za sebe, svoje osnivače, radnike ili u bilo koju drugu svrhu osim u korist članova mirovinskog fonda,

7. imovina mirovinskog fonda ne ulazi u imovinu, likvidacijsku ili stečajnu masu podskrbnika, niti može biti predmetom ovrhe u vezi potraživanja prema njemu,

8. podskrbnik u izvršavanju svojih poslova i dužnosti postupa pažnjom dobrog stručnjaka, u skladu s načelom savjesnosti i poštenja te neovisno o mirovinskom društvu, svojem osnivaču ili članu mirovinskog društva i isključivo u interesu članova mirovinskog fonda za koje obavlja delegirane poslove skrbništva,

9. podskrbnik podliježe bonitetnom nadzoru i nadzoru prema odredbama mjerodavnog prava (uključujući zahtjeve o adekvatnosti kapitala), u odnosu na povjerene mu poslove,

10. podskrbnik je osoba nad kojom se redovito periodički provodi neovisna vanjska revizija kako bi se osiguralo i potvrdilo da obavlja poslove skrbništva u skladu s propisima i da je u posjedu i/ili ima nadzor nad financijskim instrumentima koji su mu povjereni na skrbništvo.

(5) Banka skrbnik je dužna čuvati dokumentaciju kojom se dokazuje ispunjavanje uvjeta iz stavka 4. ovoga članka te istu dostaviti Agenciji na njen zahtjev.

(6) Podskrbnik ne smije bez odnosno protivno suglasnosti mirovinskog društva i prethodnog obavještavanja banke skrbnika raspolagati imovinom koja mu je povjerena na pohranu.

(7) Banka skrbnik koja je delegirala poslove pohrane i čuvanja imovine mirovinskog fonda podskrbniku Agenciji će na njen zahtjev bez odgode dostaviti sve ugovore koje je sklopila s podskrbnicima, a mirovinskom društvu će na njegov zahtjev dostaviti popis svih podskrbnika s kojima je sklopila ugovore.«

Članak 2.

Iza članka 3. dodaje se članak 3a. koji glasi:

»Članak 3a.

Banka skrbnik koja je delegirala posao iz članka 3. stavka 1. i 2. ovoga Pravilnika, dužna je:

1. učinkovito, kontinuirano i s dužnom pažnjom nadzirati obavljanje delegiranih poslova, a osobito potencijalnih rizika vezanih uz pohranu imovine mirovinskog fonda na skrbništvo te je dužna obavještavati mirovinsko društvo o okolnostima koje mogu uzrokovati promjenu tih rizika,

2. bez odgode obavijestiti Agenciju i mirovinsko društvo o neispunjenju ili neurednom ispunjenju obveza te propustima podskrbnika ili treće osobe koji mogu značajno utjecati na imovinu mirovinskog fonda pohranjenu na skrbništvo.«

Članak 3.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/13-04/7

Urbroj: 326-443-13-1

Zagreb, 29. svibnja 2013.

Predsjednik Upravnog vijeća

Petar-Pierre Matek, v. r.

Pravilnik, NN 73/2013-1469